Marija Jurić Zagorka – komentar

Jeste li ikad vidjeli prave lente iz prošlog stoljeća? Ako niste, posjetite Memorijalni stan Marije Jurić Zagorke na adresi Dolac 8, jer su upravo takve lente sastavni dio stalne postave toga stana. Zagorka ih je od svojih poštovatelja dobila desetak, zahvaljujući svojoj tvrdoglavosti, prkosu i upornosti. Osim lenti, u njezinom stanu možete vidjeti i dio namještaja i predmeta koje je Zagorka koristila za svoga života od sredine 1930- tih godina do smrti 1957.

Posebice se ističe bidermajer pisaći stol i pisaća mašina Remington. Bidermajer garnitura s dvosjedom, dvije fotelje i stol, komoda i veliko ogledalo dio su memorijalne sobe u čijim vitrinama stoje već ranije spomenute lente. Ako se malo osvrnete oko sebe, možete primijetiti da su zidovi ispunjeni mnoštvom Zagorkinih slika, kronološki poredanih. Od voditeljice iz Centra za ženske studije saznali smo da je Marija Jurić Zagorka imala i svoju tipkačicu, koja bi, kad bi Zagorka legla, tipkala ono što joj ona diktira, ali to ne znači da i sama Zagorka nije tipkala na toj remingtonki. Cijeli stan sastoji se od jedne sobe, ali u njemu ima mnogo zanimljivih stvari. Posebna vrijednost stana je i prelijep pogled na živopisnu tržnicu.

Kad smo izašli iz stana, krenuli smo u Tkalčićevu ulicu gdje se nalazi kip ˝Kraljice Hrvata˝, kako su je u njeno doba ljudi zvali. Kip nas je pomalo razočarao jer prikazuje Mariju Jurić Zagorku kao neku milostivu, u haljini do poda i s kišobranom, a ona je zapravo bila jako moderna žena svoga doba. Rijetko je imala haljine do poda, ali je zato uvijek imala cigaretu pri ruci, što je tada bilo moderno.

Mariju Jurić Zagorku nećemo nikada zaboraviti. Trudit ćemo se da ljudi ne zaborave tko je bila, što je postigla, kroz što je sve prolazila kako bismo mi žene postale ravnopravne s muškarcima.

Sastavile: Gabrijela, Veronika i Josipa